Už v septembri by sa mali v topoľčianskej MAD vymeniť tri staré Karosy za moderné nízkopodlažné autobusy s nástupnou plošinou pre vozíčkarov.
TOPOĽČANY. Zmluva mesta Topoľčany s dopravnou spoločnosťou Veolia Transport a.s. zaväzuje nitrianskeho dopravcu k výmene autobusov do konca tohto roka, inak sa zruší. Obe strany sa preto nezáväzne dohodli na predbežnom termíne dodania zánovných autobusov - na mesiaci september.
Staré autobusy vymenia za nové
V súčasnosti je vo vozovom parku päť dvadsaťročných autobusov typu Karosa. Tri z nich onedlho nahradia päťročné nízkopodlažné autobusy z Holandska. "Budú ľahko dostupné pre mamičky s kočíkmi a starších ľudí. Pre vozíčkarov je v nich nainštalovaná sklopná plošina," upresnil obchodný riaditeľ spoločnosti Veolia Milan Jankulár.
"S výmenou autobusov sa uvažovalo už dávnejšie. Až posledné rokovania primátora s obchodným riaditeľom dopravcu priniesli pre Topoľčany konečné riešenie. Prispel k tomu aj fakt, že Veolia dala mestu výhodnú ponuku," povedala Eva Jančeková, vedúca odboru starostlivosto o občanov.
Cena všetkých troch autobusov bude 276-tisíc eur. "Nové by stáli až 600-tisíc eur. To by bolo veľmi nákladné," dodala.
Osobitnú položku na financovanie autobusov nebolo potrebné v rozpočte mesta vyčleniť. Tieto náklady bude mesto platiť formou odpisov, ktoré sú rozrátané na osem rokov trvania zmluvy. Ročná výška odpisov bude približne v tej sume, v akej sa platili opravy a údržba doterajších autobusov.
Na otázky v dotazníku odpovedalo iba 20 ľudí
Nedávno samospráva uverejnila v Radničných zvestiach krátky dotazník prostredníctvom ankiet v domácnostiach. Reagovalo naň iba 20 ľudí. Táká malá skupina nemôže byť podľa Jankulára reprezentatívnou zložkou, ktorej názory by mali poslúžiť ako podklady pre analýzu súčasného stavu mestskej dopravy v Topoľčanoch a jej možné ďalšie zlepšovanie.
Mesto sa teda rozhodlo uverejniť 8.augusta ďalší dopravný prieskum vo svojich novinách. Aj na základe jeho výsledkov by mal odborník z Veolie spracovať čo najefektívnejší cestovný poriadok. "Návrh nového cestovného poriadku sa vytvorí na základe požiadaviek mesta, takisto vyplývajúcich z prieskumu a našich návrhov a založených na frekvenciách cestujúcich. Tieto podklady by mali prispieť k optimalizácii a lepšej dopravnej obslužnosti mesta," povedal Milan Jankulár.
Mesto si predstavuje cestovný poriadok, ktorý by skrátil najmä dĺžky spojov. "Avšak Topoľčany sú územne postavené tak, že z centra sa dá dostať na jednotlivé sídliská približne v rovnakom čase. Ak by sa zriadili spoje s prestupovaním, mestská doprava by zdražela ako pre mesto, tak aj pre cestujúcich," doplnila Jančeková.
Zámerom mesta je zabezpečiť aj obslužnosť sídliska Juh a priemyselných parkov. Či sa to napokon podarí, ostáva stále otvorené.